钦定古今图书集成/历象汇编/庶征典/第182卷 > 《诸庙禳蝗祝文》前人
## 钦定古今图书集成/历象汇编/庶征典/第182卷 > 《诸庙禳蝗祝文》前人

在《诗》有之：“去其螟螣，及其蟊贼，毋害我田穉。”夫此人
事也，乃以属诸田祖之神，何哉？盖！御灾弭患，在神为
之则易，而在人为之则难。日者本道郡邑以蝝生闻，
天子有诏，俾长吏祷于山川百神之祠，是亦周先王
意也。惟王庙食岁久，阴威赫然，霆奔风驰，山岳可撼，
况区区虫蝗之孽乎？驱之禳之，以升炎火，是直噫欠
间耳。虔共致祈，立俟嘉应。